AMPLIACIÓN DE SAF 2016
ADMINISTRACIÓN LOCAL — Provincial — Deputación Provincial (Subvencións, 15/11/2016)

A Xunta de Goberno desta Deputación, na sesión ordinaria do 4 de novembro de 2016, adoptou, entre outros, o acordo de aprobar a convocatoria extraordinaria complementaria ao Plan de cofinanciamento dos servizos sociais comunitarios municipais para a ampliación da subvención do servizo de axuda no fogar (SAF) 2016. Esta convocatoria preséntase como unha liña de subvencións complementarias e extraordinarias ao Plan de cofinanciamento dos servizos sociais comunitarios municipais para o exercicio 2016 (BOPPO núm.81, de 28 de abril de 2016), elaborado ao abeiro do Decreto 99/2012, de 16 de marzo (modificado polo Decreto 148/2014, de 6 de novembro), que regula os servizos sociais comunitarios e o seu cofinanciamento e que, no seu artigo 31, establece que as deputacións lles proporcionarán asistencia económica, técnica e xurídica aos concellos con menos de 20.000 habitantes na execución das súas competencias en materia de servizos comunitarios municipais. Esta liña de subvención extraordinaria financiarase no ano 2016 coa achega prevista de 159.000,00 € da aplicación orzamentaria 16/231.2313.462.00 do orzamento desta Deputación. É obxecto destas bases regular a posibilidade de incrementar a concesión de subvencións para o módulo do SAF de libre concorrencia ou básico (SAF básico), atendendo aos criterios de determinación de posibles variacións de financiamento para gastos correntes establecidos no artigo 48 do Decreto 99/2012, de 16 de marzo (modificado polo Decreto 148/2014, de 6 de novembro), que regula os servizos sociais comunitarios e o seu cofinanciamento. Ante a existencia de orzamento suficiente e da avaliación efectuada, valórase adecuado reforzar, durante o ano 2016, o SAF, como servizo público de carácter local que, como determina o artigo 3º da Orde de 22 de xaneiro de 2009 pola que se regula o SAF, consiste en ofrecer un conxunto de atencións a persoas ou unidades de convivencia no seu propio domicilio para facilitar o seu desenvolvemento e a súa permanencia no seu medio habitual. Poderán obter a condición de beneficiarios os servizos sociais comunitarios municipais dos concellos de menos de 20.000 habitantes da provincia de Pontevedra. Os incrementos que sexan aprobados nesta convocatoria non se integrarán no Plan de cofinanciamento dos servizos sociais comunitarios municipais de 2017, entendendo que esta convocatoria se asenta na petición de ampliación do SAF en concellos da provincia de Pontevedra cun alto grao de demanda ou con dificultades de financiamento neste exercicio 2016. Serán obxecto de subvención as retribucións brutas e de Seguridade Social do persoal auxiliar do SAF, así como o gasto de material directamente vinculado ao programa (luvas, batas, pixamas e zocas), sen prexuízo de que sexa xestionado directa ou indirectamente mediante algunha das formas previstas na lexislación de contratos do sector público. Para aqueles concellos que non o xestionen directamente, senón mediante algunha das formas previstas na lexislación de contratos do sector público, as empresas adxudicatarias deberán necesariamente cumprir co convenio colectivo galego para a actividade de axuda no fogar vixente. Para estes efectos, considérase SAF básico aquel no que as persoas usuarias acceden ao servizo en réxime de libre concorrencia e que non gocen del a través do Sistema para a Autonomía e a Atención á Dependencia (SAAD). O importe da transferencia aos concellos e ás corporacións locais determinarase establecendo unha contía máxima de 3.000,00 € a cada un dos 53 concellos de menos de 20.000 habitantes da provincia de Pontevedra. No caso de que o número de solicitudes existentes non cubrisen as cantidades máximas ofertadas, a subvención repartiríase equitativamente entre todos os solicitantes ata, como máximo, a contía solicitada reflectida no formulario de solicitude. O modelo de formulario para a solicitude desta convocatoria estará a disposición das entidades beneficiarias na páxina web www.depo.es.As solicitudes presentaranse no Rexistro xeral da Deputación ou en calquera das oficinas de rexistro da institución provincial. Tamén poderán entregarse a través de calquera dos procedementos establecidos no art.16 da Lei 39/2015, de 1 de outubro, do procedemento administrativo común das administracións públicas. No caso de enviarse por correo postal (ao Rexistro da Deputación) este deberá ser certificado co selo de Correos no formulario da solicitude para garantir que a data de remisión está incluída no prazo de presentación de solicitudes da orde de convocatoria. Estas bases reguladoras publicaranse no Boletín Oficial da Provincia de Pontevedra (BOPPO) e, posteriormente, remitirase a convocatoria á Base de Datos Nacional de Subvencións (BDNS), que será a que dea traslado do seu extracto ao BOPPO, sen prexuízo da súa inserción na páxina www.depo.es e no taboleiro de anuncios. O prazo para a presentación de solicitudes empezará a partir do día seguinte ao da publicación do extracto da convocatoria no BOPPO e rematará no prazo de 15 días. Concederase un prazo de 10 días hábiles para a corrección de deficiencias nas solicitudes de adhesión. No caso de non o facer desestimarase a súa petición, previa resolución ditada nos termos do artigo 42.1 da LRXAP/PAC. A entidade solicitante consinte ao adherirse a este Plan que os datos deste expediente queden incorporados aos ficheiros informáticos do organismo provincial. Os datos persoais recollidos serán incorporados e tratados en ficheiros cuxa finalidade é conter os datos das persoas que participan nos programas financiados, inscritos na Axencia Española de Protección de Datos. Estes poderán ser incluídos na páxina web. A entidade local comprométese a realizar as actuacións necesarias para desenvolver o obxectivo do Plan co incremento solicitado para o SAF e a completar coa súa achega económica o módulo obxecto de financiamento. O Concello comprométese a publicitar a achega da Deputación e a facer constar sempre o financiamento desta en todas as comunicacións polas que se dea a coñecer a realización das actividades, ben sexa por medios escritos, radiofónicos, audiovisuais ou por internet. Coa memoria e a conta xustificativa a entidade beneficiaria achegará documentos que acrediten o cumprimento desta obriga. A entidade comprométese a proporcionarlle ao persoal contratado para o SAF (sexa persoal propio ou por contratación de empresa) as tarxetas identificativas do servizo subvencionado. Estas tarxetas serán facilitadas pola Consellería da Xunta de Galicia con competencias na materia e reflectirán, entre outras cousas e xunto coa identificación do posto de traballo, a imaxe corporativa da institución provincial. O persoal deberá levalas consigo cando estea realizando a actividade obxecto da subvención. Estas axudas aboaránselles directamente aos concellos despois de seren aprobadas pola Deputación. Procederase ao pagamento anticipado do 35 % da axuda despois de comprobar de oficio que a entidade receptora cumpre as obrigas tributarias co organismo provincial. Así mesmo, comprobarase que a entidade receptora non ten ningún anticipo pendente de xustificación do Plan de cofinanciamento dos servizos sociais comunitarios municipais do exercicio 2015. O cumprimento das obrigas tributarias coa Deputación comprobarao de oficio a propia institución. Todos os modelos de formularios para a xustificación desta convocatoria estarán a disposición das entidades beneficiarias na páxina web www.depo.es. A Deputación librará o 65 % restante tras a xustificación da completa execución do programa, atendendo á documentación solicitada no Plan de cofinanciamento dos servizos sociais comunitarios municipais para o exercicio 2016 (BOPPO núm.81, de 28 de abril de 2016). O prazo de presentación da documentación xustificativa rematará o 27 de febreiro de 2017. Excepcionalmente poderase solicitar unha prórroga antes do remate do mes de xaneiro de 2017, logo de seren valoradas favorablemente polo Servizo de Cohesión Social e Xuventude e o Servizo de Intervención as causas excepcionais que motiven a devandita solicitude; poderá concederse unha prórroga para a xustificación ata, como máximo, o 31 de marzo de 2017. Se non se achega a xustificación dentro de prazo (inicial ou prorrogado) requiriráselle á entidade beneficiaria a súa presentación no prazo improrrogable de 15 días. A falta de xustificación neste prazo excepcional levará aparellada a perda da referida achega. Á vista da documentación xustificativa presentada, e despois dos informes previos do Servizo de Cohesión Social e Xuventude e do Servizo de Intervención, o órgano competente valorará o cumprimento das actividades subvencionadas e, se a documentación é correcta, procederase á aprobación da xustificación e ao pago do importe restante da achega provincial. No momento no que se efectúen os pagamentos a entidade local deberá estar ao corrente das súas obrigas tributarias coa Deputación. No caso de que a contía xustificada sexa inferior ao importe para xustificar, reducirase a achega provincial total de 2016 no importe proporcional correspondente. Esta convocatoria terá vixencia para as actividades realizadas do 1 de xaneiro ao 31 de decembro de 2016. Esta convocatoria rexerase polo establecido nestas bases, sendo as normas da Lei 38/2003, de 17 de novembro, xeral de subvencións (LXS), de aplicación supletoria, e tamén as Bases de execución dos orzamentos da institución provincial para o ano 2016. As entidades locais adheridas a este plan estarán obrigadas a facilitarlles aos servizos da Deputación toda a información relativa ao funcionamento dos servizos sociais municipais que se lles demande nun prazo de 15 días. A negativa a facilitar esta información ou a demora inxustificada no seu envío dará lugar á exclusión da entidade local deste plan, coa conseguinte perda do dereito ao cobro ou ao inicio do oportuno expediente de reintegro, segundo proceda, das achegas percibidas ou concedidas ao seu abeiro, que será obxecto de declaración pola Xunta de Goberno, tras a tramitación do oportuno expediente contraditorio con audiencia da entidade interesada. A interpretación e resolución das dúbidas que puidesen xurdir serán resoltas pola presidenta do organismo provincial, previo informe dos servizos de Secretaría e de Intervención. Para o non disposto expresamente nestas bases aplicarase supletoriamente o establecido na LXS. Pontevedra, 7 de novembro de 2016.—A deputada delegada, Digna Rosa Rivas Gómez.—O secretario, Carlos Cuadrado Romay.